### NN 130/2017 (27.12.2017.), Odluka o porezima Općine Brtonigla

OPĆINA BRTONIGLA

3005

Na temelju članka 20. i članka 42. Zakona o lokalnim porezima (»Narodne novine« broj 115/16, 101/17), i članka 38. Statuta Općine Brtonigla (»Službene novine Općine Brtonigla« br. 25/09, 5/12, 3/13 i 8/13 – pročišćeni tekst), Općinsko vijeće Općine Brtonigla na svojoj 5. sjednici održanoj 19. prosinca 2017. godine, donijelo je

ODLUKU

O POREZIMA OPĆINE BRTONIGLA

I. OPĆE ODREDBE

Članak 1.

Ovom se Odlukom utvrđuju vrste poreza, obveznici plaćanja, porezne stope i osnovica te način obračuna i plaćanja općinskih poreza koji su vlastiti izvor prihoda Općine Brtonigla.

II. VRSTE POREZA

Članak 2.

Općini Brtonigla pripadaju sljedeći općinski porezi:

– porez na potrošnju

– porez na kuće za odmor.

III. POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (vinjak, rakija i žestoka pića), prirodna vina, specijalnih vina, piva i bezalkoholnih pića u ugostiteljskim objektima koji se nalaze na području Općine Brtonigla.

Članak 4.

Obveznik poreza na potrošnju iz članka 3. ove Odluke je pravna i fizička osoba koja pruža ugostiteljske usluge.

Osnovica poreza na potrošnju iz članka 3. ove Odluke je prodajna cijena pića koja se prodaje u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% na osnovicu iz stavka 2. ovog članka.

Porez na potrošnju iskazuje se na obrascu PP-MI-PO i predaje do 20-og u mjesecu za prethodni mjesec.

Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

IV. POREZ NA KUĆE ZA ODMOR

Članak 5.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 6.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Brtonigla.

Članak 7.

Porez na kuće za odmor plaća se, godišnje po jednom četvornom metru korisne površine kuće za odmor.

Visina poreza iz stavka 1. ovog članka iznosi 15,00 kuna po četvornom metru.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 8.

U postupku dokazivanja statusa kuće za odmor u smislu odredbe članka 6. stavka 1. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Članak 9.

Porez na kuće za odmor ne plaća se na kuće za odmor koje se ne mogu koristiti.

Kućama za odmor iz stavka 1. ovog članka smatraju se kuće za odmor koje se ne mogu koristiti zbog prirodnih nepogoda (poplava, požar, potres) te starosti i trošnosti.

Članak 10.

Obveznik poreza na kuće za odmor dužan je Jedinstvenom upravnom odjelu Općine Brtonigla dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

Članak 11.

Porez na kuće za odmor prihod je Proračuna Općine Brtonigla.

V. PROVEDBENE ODREDBE

Članak 12.

Poslove utvrđivanja, evidentiranja, nadzora, naplate i ovrhe provodi Jedinstveni upravni odjel Općine Brtonigla.

VI. PRIJELAZNE I ZAVRŠNE ODREDBE

Članak 13.

Na utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje primjenjuju se odredbe Općeg poreznog zakona, osim ako je Zakonom o lokalnim porezima drugačije određeno u kojem se slučaju primjenjuju odredbe tog zakona u postupcima utvrđivanja i naplate općinskih poreza.

Članka 14.

Danom stupanja na snagu ove Odluke prestaje važiti Odluka o porezima Općine Brtonigla (»Službene novine Općine Brtonigla« broj 16/2010 i »Narodne novine« broj 128/2010). Svi postupci utvrđivanja i naplate općinskih poreza započeti prema odredbama Odluke iz stavka 1. ovog članka, dovršit će se po odredbama navedene Odluke.

Članak 15.

Ova Odluka stupa na snagu osmoga dana od dana objave u »Službenim novinama Općine Brtonigla«.

Klasa: 410-02/17-10/02
 Urbroj: 2105/04-01-17-4
 Brtonigla, 19. prosinca 2017.

Predsjednik
 Općinskog vijeća
 Ezio Barnaba’, v. r.